b"\n_START_ARTICLE_\nLing\xc3\xbc\xc3\xadstica del Camp de Tarragona\n_START_SECTION_\nContext demogr\xc3\xa0fic\n_START_PARAGRAPH_\nL'any 2013 el nombre de residents nascuts a l'estranger representa el 18,7% de la poblaci\xc3\xb3 resident al Camp de Tarragona. Entre els anys 2000 i 2009 hi va haver un augment considerable de la poblaci\xc3\xb3 resident al Camp de Tarragona nascuda a l'estranger. A partir del 2009, a causa de la crisi econ\xc3\xb2mica, aquesta xifra es va estabilitzar o fins i tot disminuir depenent dels anys.\n_START_SECTION_\nConeixements de catal\xc3\xa0\n_START_PARAGRAPH_\nL'any 2013, un 94,4% dels habitants del Camp de Tarragona entenen el catal\xc3\xa0, un 81,2% el saben parlar, un 81,2% saben llegir-lo i un 62,1% saben escriure'l. Segons aquestes dades, la compet\xc3\xa8ncia escrita \xc3\xa9s l'habilitat que presenta un percentatge d'usuaris m\xc3\xa9s baix. Aquest valor es deu al fet que nom\xc3\xa9s la poblaci\xc3\xb3 menor de 35 anys ha pogut accedir a una escolaritzaci\xc3\xb3 en catal\xc3\xa0._NEWLINE_Tenint en compte les dades dels estudis quinquennals duts a terme entre els anys 2003 i 2013, es pot observar que els coneixements de catal\xc3\xa0 han variat:_NEWLINE_- La comprensi\xc3\xb3 oral va davallar entre els anys 2003 i 2008, i va remuntar entre el darrer i el 2013._NEWLINE_- L'expressi\xc3\xb3 oral ha seguit el mateix patr\xc3\xb3 evolutiu que l'anterior._NEWLINE_- La compet\xc3\xa8ncia lectora va mostrar un important retroc\xc3\xa9s entre els anys 2003 i 2008 i es va mantenir fins al 2013._NEWLINE_- La compet\xc3\xa8ncia escrita va augmentar entre el 2003 i el 2008 i es va mantenir fins al 2013.\n_START_SECTION_\nUsos ling\xc3\xbc\xc3\xadstics\n_START_PARAGRAPH_\nL'any 2013 un 34,7% de la poblaci\xc3\xb3 del Camp de Tarragona t\xc3\xa9 el catal\xc3\xa0 com a llengua inicial i un 38,3% com a llengua d'identificaci\xc3\xb3. Aix\xc3\xb2 suposa un augment percentual de 3,6 punts. A m\xc3\xa9s, el catal\xc3\xa0 \xc3\xa9s la llengua habitual del 38,6% de la poblaci\xc3\xb3 d'aquest territori._NEWLINE_El percentatge de persones que declaren fer servir el catal\xc3\xa0 \xc3\xa9s m\xc3\xa9s gran entre les persones d'edat m\xc3\xa9s avan\xc3\xa7ada, mentre que el grup que l'utilitza menys \xc3\xa9s el de 35 a 49 anys._NEWLINE_Pel que fa a la llengua habitual segons el lloc de naixement, un 65, 3% dels nascuts a Catalunya declaren tenir com a llengua habitual el catal\xc3\xa0. En canvi, aquest percentatge \xc3\xa9s residual en el cas dels immigrants, tant els nascuts a Espanya com els nascuts a l'estranger.\n_START_SECTION_\nLlengua habitual segons origen familiar\n_START_PARAGRAPH_\nEn els casos en qu\xc3\xa8 tant el subjecte i els progenitors s\xc3\xb3n nascuts a Catalunya el percentatge del catal\xc3\xa0 com a llengua habitual arriba al 89% i \xc3\xa9s el grup amb el percentatge m\xc3\xa9s elevat. En els casos en qu\xc3\xa8 el subjecte i un dels progenitors \xc3\xa9s nascut a Catalunya el percentatge davalla fins al 56,5%. En el cas de subjectes nats a Catalunya i els progenitors nats fora del territori el percentatge no arriba al 20%, mentre que en el cas de subjectes nats a Espanya o a l'estranger \xc3\xa9s clarament minoritari.\n_START_SECTION_\nLlengua inicial i llengua habitual 2003-2013\n_START_PARAGRAPH_\nL'an\xc3\xa0lisi del percentatge de poblaci\xc3\xb3 amb el catal\xc3\xa0 com a llengua inicial al llarg d'aquesta d\xc3\xa8cada mostra un considerable descens del catal\xc3\xa0 com a llengua inicial entre els anys 2003 i 2008. Aquest fet es pot atribuir, b\xc3\xa0sicament, a l'impacte de les noves migracions, que fa que el percentatge de poblaci\xc3\xb3 amb el catal\xc3\xa0 com a llengua inicial passi del 41,6% al 29,6%. Entre els anys 2008 i 2013 es pot apreciar una lleugera remuntada del 4% del catal\xc3\xa0 com a llengua inicial._NEWLINE_Pel que fa a la llengua habitual, les enquestes mostren la mateixa tend\xc3\xa8ncia que en el cas de la llengua inicial, \xc3\xa9s a dir els percentatges comencen a recuperar-se en el per\xc3\xadode 2008-2013 despr\xc3\xa9s de la davallada del per\xc3\xadode 2003-2008.\n_START_SECTION_\nUsos ling\xc3\xbc\xc3\xadstics a la fam\xc3\xadlia\n_START_PARAGRAPH_\nEls usos ling\xc3\xbc\xc3\xadstics amb els avis, els pares i el fill m\xc3\xa9s gran indiquen que al Camp de Tarragona, el proc\xc3\xa9s de transmissi\xc3\xb3 ling\xc3\xbc\xc3\xadstica intergeneracional \xc3\xa9s favorable al catal\xc3\xa0, at\xc3\xa8s que en aquest \xc3\xa0mbit l'\xc3\xbas del catal\xc3\xa0 amb el fill m\xc3\xa9s gran (37,5%) \xc3\xa9s m\xc3\xa9s alt que amb la mare (36,2%), i m\xc3\xa9s encara que amb els avis materns (35,8%).\n_START_SECTION_\nUsos ling\xc3\xbc\xc3\xadstics en els \xc3\xa0mbits interpersonals\n_START_PARAGRAPH_\nEn tots els set \xc3\xa0mbits interpersonals analitzats, l'\xc3\xbas del catal\xc3\xa0 se situa entre els 30 i el 40%: 31,1% per escriure notes personals, 33,9% amb les amistats, 35,7% amb els membres de la llar, 33,7% amb els ve\xc3\xafns, 32,2% amb els companys de feina i 37,1% amb els usuaris o clients de Catalunya._NEWLINE_L'\xc3\xa0mbit dels companys d'estudi \xc3\xa9s el que mostra un percentatge m\xc3\xa9s elevat d'\xc3\xbas del catal\xc3\xa0 (39,6%). Aquest fet es deu, suposadament, a l'acci\xc3\xb3 de la immersi\xc3\xb3 ling\xc3\xbc\xc3\xadstica.\n_START_SECTION_\nUsos ling\xc3\xbc\xc3\xadstics en \xc3\xa0mbits de consum, serveis i m\xc3\xb3n laboral\n_START_PARAGRAPH_\nQuant a l'\xc3\xbas de les lleng\xc3\xbces en els \xc3\xa0mbits de serveis i de consum, els ciutadans del Camp de Tarragona usen m\xc3\xa9s el catal\xc3\xa0 que el castell\xc3\xa0 en tres els set \xc3\xa0mbits analitzats (administraci\xc3\xb3 local, entitats financers i administraci\xc3\xb3 de la Generalitat) Al Camp de Tarragona l'\xc3\xbas del catal\xc3\xa0 supera m\xc3\xa9s de 40% en cinc dels set \xc3\xa0mbits estudiats: administraci\xc3\xb3 local (51%), administraci\xc3\xb3 de la Generalitat (47,9%), bancs (43,2%) i personal m\xc3\xa8dic (41,2%); mentre que a la resta d'\xc3\xa0mbits, petit comer\xc3\xa7 (39,1%), administraci\xc3\xb3 de l'Estat (36,7%) i gran comer\xc3\xa7 (33,9%) no arriba a aquesta xifra. Tot sembla indicar que en els \xc3\xa0mbits on la regulaci\xc3\xb3 dels drets ling\xc3\xbc\xc3\xadstics est\xc3\xa0 m\xc3\xa9s ben garantida, l'\xc3\xbas del catal\xc3\xa0 \xc3\xa9s major._NEWLINE_Pel que fa a la llengua m\xc3\xa9s freq\xc3\xbcent al lloc de treball el catal\xc3\xa0 mostra un empat amb el castell\xc3\xa0 del 45%.\n_START_SECTION_\nUsos ling\xc3\xbc\xc3\xadstics en \xc3\xa0mbits de consum i serveis\n_START_PARAGRAPH_\nAl Camp de Tarragona l'\xc3\xbas del catal\xc3\xa0 supera m\xc3\xa9s de 40% en cinc dels set \xc3\xa0mbits estudiats: administraci\xc3\xb3 local (51%), administraci\xc3\xb3 de la Generalitat (47,9%), bancs (43,2%) i personal m\xc3\xa8dic (41,2%); mentre que a la resta d'\xc3\xa0mbits, petit comer\xc3\xa7 (39,1%), administraci\xc3\xb3 de l'Estat (36,7%) i gran comer\xc3\xa7 (33,9%) no arriba a aquesta xifra. Tot sembla indicar que en els \xc3\xa0mbits on la regulaci\xc3\xb3 dels drets ling\xc3\xbc\xc3\xadstics est\xc3\xa0 m\xc3\xa9s ben garantida, l'\xc3\xbas del catal\xc3\xa0 \xc3\xa9s major."